MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende om Rådets fælles holdning med henblik på vedtagelse af Europa-Parlamentets og Rådets forordning om indførelse af et midlertidigt transitsystem, som finder anvendelse i 2004 på lastvogne, der kører gennem Østrig

2001/0310 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende om Rådets fælles holdning med henblik på vedtagelse af Europa-Parlamentets og Rådets forordning om indførelse af et midlertidigt transitsystem, som finder anvendelse i 2004 på lastvogne, der kører gennem Østrig

1. Baggrund

(1) Den 21. december 2001 forelagde Kommissionen Rådet et forslag til Europa-Parlamentets og Rådets forordning om indførelse af et økopointsystem, som finder anvendelse i 2004 på lastvogne, der kører gennem Østrig [1].

[1] KOM (2001)807 endelig af 20. december 2001; EFT C 103 E af 30.4.2002, s. 230.

(2) Den 30. maj 2002 vurderede Det Europæiske Økonomiske og Sociale Udvalg, at Kommissionens forslag, som ifølge flertallet af udvalgsmedlemmerne måtte betragtes som en midlertidig løsning for et enkelt år, var diskutabelt [2].

[2] EFT C 221 af 17.9.2002, s. 84.

(3) Den 12. februar 2003 udtalte Europa-Parlamentet sig under førstebehandlingen [3] om Kommissionens forslag, og det vedtog femten ændringsforslag. Heraf besluttede Kommissionen at godkende fem. Tre af ændringsforslagene blev godkendt med forbehold af en redaktionel ændring (ændringsforslag 1, 11 og 12), ét blev godkendt i princippet (ændringsforslag 5), og ét blev delvist godkendt (ændringsforslag 15).

[3] PE-TC1-COD(2001)0310; EFT C ...

(4) Den 28. marts 2003 vedtog Rådet formelt den fælles holdning, som er genstand for denne meddelelse.

2. Formålet med Kommissionens forslag

Formålet med dette forslag er at forlænge økopointsystemet som midlertidig løsning indtil vedtagelsen af rammeforslaget om betaling for brug af infrastrukturer. Hvis rammeforslaget om betaling for brug af infrastrukturer ikke vedtages, skal de i økopointsystemet fastsatte bestemmelser bibeholdes i yderligere et år og eventuelt forlænges med højst to år (1+1+1). De vigtigste elementer i Kommissionens forslag om indførelse af et økopointsystem, som finder anvendelse i 2004 på lastvogne, der kører gennem Østrig, er:

* 108%-klausulen ophæves. Denne klausul begrænsede antallet af transitkørsler pr. år til 108% af antallet af transitkørsler i 1991;

* forordningen skal gælde for hele Østrig;

* antallet af økopoint opretholdes på 2003-niveauet for de femten medlemsstater. Det nuværende antal økopoint, som kan anvendes af vognmændene i EF, vil således ikke blive reduceret.

3. Bemærkninger til den fælles holdning

3.1. Centralt punkt

Der hersker betydelig uenighed mellem medlovgiverne om, hvilket system der skal foreslås, når den nuværende økopointordning udløber den 31. december 2003. Der er enighed om systemets varighed (højst tre år) og om ophævelsen af 108%-klausulen.

Rådet vedtog med kvalificeret flertal en fælles holdning, hvori der er fastsat følgende foranstaltninger:

* Udelukkelse af de mindst forurenende lastvogne (EURO 4) fra det fremtidige system til gengæld for en gradvis nedsættelse af antallet af økopoint (40% i 2004, fra 40% maksimum til 39% eller endog 38% minimum i 2005 og fra 40% maksimum til 38% eller endog 34,9% minimum i 2006) under forudsætning af, at trafikken med EURO 4-lastvogne ikke øges;

* et fuldstændigt forbud fra 2004 mod transitkørsel gennem Østrig med de mest forurenende lastvogne (EURO 0); Grækenland og Portugal er dog undtaget fra forbudet indtil 2006;

* vejning af tildelingen af point fra fællesskabsreserven efter kriterier, som er mere vidtgående end kriterierne i artikel 8 i forordning (EF) nr. 3298/94 [4], dvs. på grundlag af den faktiske brug af de point, der er tildelt medlemsstaterne, samt de særlige behov hos vognmænd, der kører i transit gennem Østrig ad Hörbranz-korridoren [5].

[4] Kommissionens forordning (EF) nr. 3298/94 af 21. december 1994 om de nærmere bestemmelser i forbindelse med ordningen om transitrettigheder (økopointsystemet), angående lastbilers transitkørsel gennem østrigsk territorium (EFT L 341 af 30.12.1994, s. 20), senest ændret ved Rådets forordning (EF) nr. 2012/2000 (EFT L 241 af 26.9.2000, s. 18).

[5] Hörbranz-korridoren er en 17 km lang vej- og tunnelstrækning, som forbinder Lindau i Tyskland med St. Margrethen i Schweiz.

Kommissionen konstaterer, at den fælles holdning afviger væsentligt fra dens oprindelige forslag. Det skal dog understreges, at denne fælles holdning:

* gør det muligt at komme videre med EF-lovgivningsarbejdet, hvilket er vigtigt, da det nuværende økopointsystem udløber den 31. december 2003, hvis der ikke foreligger en ny retsakt.

* indbefatter en tidsbegrænsning (højst tre år), hvilket stemmer overens med stats- og regeringschefernes anbefalinger i konklusionerne fra Det Europæiske Råd i København.

* tager hensyn til miljøaspekterne. EURO 0-køretøjerne forbydes næsten helt, og der skabes meget stærke incitamenter til at benytte EURO 4-køretøjer.

3.2. Ændringsforslag vedtaget af Europa-Parlamentet under førstebehandlingen

Af de femten ændringer, som Europa-Parlamentet havde foreslået, besluttede Kommissionen at vedtage fem. Tre af disse ændringsforslag blev vedtaget med forbehold af en redaktionel ændring (ændringsforslag 1, 11 og 12), ét blev godkendt i princippet (ændringsforslag 5), og ét blev delvist godkendt (ændringsforslag 15). Det drejer sig hovedsagelig om ændringer af terminologisk art eller ændringer, som indeholder interessante betragtninger vedrørende følsomme områder. Det skal dog bemærkes, at det på grund af det korte tidsrum, der er forløbet mellem førstebehandlingen i Europa-Parlamentet og Rådets fastlæggelse af sin fælles holdning, ikke har været muligt for Kommissionen at forelægge et ændret forslag i god og behørig form. Kommissionen har dog mundtligt forsvaret disse ændringsforslag for Rådet.

Endvidere afviger Parlamentets udtalelse fra førstebehandlingen betydeligt fra Kommissionens forslag og Rådets holdning. Det af Europa-Parlamentet foreslåede pointsystem for lastvogne, der kører i transit gennem Østrig, indeholder nemlig følgende hovedelementer:

* Forordningens gyldighedsområde begrænses til de østrigske Alper og navnlig Brenner-Tauern- og Pyhrn-korridorerne;

* kontingenteringen varierer efter køretøjsklasser og baseres på økopointkvoterne for 2002:

- i 2004 kontingentering for EURO 0-, 1- og 2-lastvogne; fri transitkørsel for EURO 3-lastvogne

- i 2005 og 2006 transitkørsel forbudt for EURO 0- og 1-lastvogne; kontingentering for EURO 2-lastvogne; fri transitkørsel for EURO 3- og EURO 4-lastvogne.

* Forordningens gyldighedsområde udvides til også at omfatte kandidatlandene.

Kun når det drejer sig om spørgsmålet om systemets maksimale varighed (2006) og ophævelsen af 108%-klausulen, er der overensstemmelse mellem disse ændringsforslag og de af de øvrige institutioner foreslåede ændringer.

Rådet har ikke godkendt nogen af Europa-Parlamentets ændringsforslag.

3.3. Andre punkter, der skal tages i betragtning

Der er et redaktionelt problem i den nuværende tekst til Rådets fælles holdning, idet artiklerne ikke er begrundet i tilsvarende betragtninger. Rådet bør være opmærksomt på dette problem i den endelige udgave af den forordning, der skal udstedes.

4. Konklusion

Som Kommissionen allerede har understreget over for Rådet, afviger teksten til den fælles holdning væsentligt fra Europa-Parlamentets holdning. Det vil derfor kræve betydelige anstrengelser at nå til endelig enighed. Under udførelsen af de opgaver, der ifølge traktaten påhviler Kommissionen i forbindelse med proceduren for fælles beslutningstagning, vil Kommissionen fortsat søge at tilvejebringe samlet enighed baseret på overholdelsen af det grundlæggende princip om varernes frie bevægelighed i det indre marked, i overensstemmelse med målet om at fremme en bæredygtig udvikling i Den Europæiske Union. Kommissionen appellerer til medlemsstaterne og institutionerne om at udvise ansvarlighed, således at proceduren kan munde ud i en for flertallet at de berørte parter tilfredsstillende aftale.